Title: พระราชกฤษฎีกาแบ่งส่วนราชการและกำหนดหน้าที่ของส่วนราชการ สำนักงานเลขานุการรัฐมนตรี และสำนักงานปลัดกระทรวง กระทรวงกลาโหม พ.ศ. 2502

พระราชกฤษฎีกา
แบ่งส่วนราชการและกำหนดหน้าที่ของส่วนราชการ
สำนักงานเลขานุการรัฐมนตรี
และสำนักงาน
ปลัดกระทรวง
กระทรวงกลาโหม 
พ.ศ. ๒๕๐๒

ภูมิพลอดุลยเดช
ป.ร. 
ให้ไว้ ณ วันที่
๒๘ พฤษภาคม พ.ศ. ๒๕๐๒
เป็นปีที่ ๑๔
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม

อาศัยอำนาจตามความในมาตรา
๑๘ แห่งพระราชบัญญัติจัดระเบียบป้องกันราชอาณาจักร พ.ศ. ๒๕๐๐
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้ 

มาตรา ๑  พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการ
สำนักงานเลขานุการรัฐมนตรี และสำนักงานปลัดกระทรวง กระทรวงกลาโหม พ.ศ.๒๕๐๒

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้แบ่งส่วนราชการสำนักงานเลขานุการรัฐมนตรีดังนี้
(๑)
แผนกการเมือง 
(๒)
แผนกตรวจสอบเรื่องราวและความเห็น

มาตรา ๔  แผนกการเมือง
มีหน้าที่ราชการทางการเมืองที่เกี่ยวกับกระทรวงกลาโหม
มีหัวหน้าแผนกการเมืองเป็นผู้บังคับบัญชารับผิดชอบ

มาตรา ๕  แผนกตรวจสอบเรื่องราวและความเห็น
มีหน้าที่เกี่ยวกับการตรวจสอบเรื่องราวและความเห็น การสารบรรณ การเงิน
และการพลาธิการของสำนักงานเลขานุการรัฐมนตรี
มีหัวหน้าแผนกตรวจสอบเรื่องราวและความเห็นเป็นผู้บังคับบัญชารับผิดชอบ

มาตรา ๖ 
ให้แบ่งส่วนราชการสำนักงานปลัดกระทรวงดังนี้
(๑)
กรมเสมียนตรา
(๒)
กรมพระธรรมนูญ
(๓)
กรมการเงินกลาโหม
(๔)
กรมราชองครักษ์
(๕)
กรมการพลังงานทหาร
(๖)
กรมการอุตสาหกรรมทหาร 

มาตรา ๗  กรมเสมียนตรา
มีหน้าที่เกี่ยวกับการสารบรรณ การกำลังพล การสัสดี
และราชการประจำทั่วไปของกระทรวงกลาโหม
มีเจ้ากรมเสมียนตาเป็นผู้บังคับบัญชารับผิดชอบ

มาตรา ๘  กรมพระธรรมนูญ
มีหน้าที่เกี่ยวกับศาลทหารและอัยการทหารและราชการในส่วนธุรการและวิชาการที่เกี่ยวกับกฎหมายและสังคมศาสตร์
มีเจ้ากรมพระธรรมนูญเป็นผู้บังคับบัญชารับผิดชอบ 

มาตรา ๙  กรมการเงินกลาโหม
มีหน้าที่เกี่ยวกับการงบประมาณ การเงิน การบัญชีเงิน การตรวจบัญชีเงิน เบี้ยหวัด
บำเหน็จบำนาญ ควบคุมการใช้จ่ายเงินให้เป็นไปตามระเบียบแบบแผนของทางราชการ
และการที่ดินของกระทรวงกลาโหม มีเจ้ากรมการเงินกลาโหมเป็นผู้บังคับบัญชารับผิดชอบ

มาตรา ๑๐ 
กรมราชองค์รักษ์ มีหน้าที่ตามกฎหมายว่าด้วยราชองครักษ์
มีสมุหราชองครักษ์เป็นผู้บังคับบัญชารับผิดชอบ

มาตรา ๑๑  กรมการพลังงานทหาร
มีหน้าที่เกี่ยวกับการพลังงานตามนโยบายของกระทรวงกลาโหม
มีเจ้ากรมการพลังงานทหารเป็นผู้บังคับบัญชารับผิดชอบ 

มาตรา ๑๒  กรมการอุตสาหกรรมทหาร
มีหน้าที่เกี่ยวกับการอุตสาหกรรมตามนโยบายของกระทรวงกลาโหม
มีเจ้ากรมการอุตสาหกรรมเป็นผู้บังคับบัญชารับผิดชอบ 

มาตรา ๑๓ 
ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้ 

ผู้รับสนองพระบรมราชโองการ
พลเอก
ถ.  กิตติขจร
รองนายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ โดยที่มาตรา ๑๘
แห่งพระราชบัญญัติจัดระเบียบป้องกันอาณาจักร พ.ศ. ๒๕๐๐ บัญญัติว่า
การแบ่งส่วนราชการกระทรวงกลาโหมตามที่กำหนดไว้ในมาตรา ๑๐ ออกเป็นส่วนราชการส่วนใหญ่ถัดลงไป
และการกำหนดหน้าที่ของส่วนราชการนั้น ๆ ให้ทำได้โดยตราเป็นพระราชกฤษฎีกา จึงสมควรตราพระราชกฤษฎีกาฉบับนี้

ศรินรัตน์/ปรับปรุง
๙
ธันวาคม ๒๕๖๓

ภิรมย์พร/ตรวจ
๒๘
มกราคม ๒๕๖๔

[๑] ราชกิจจานุเบกษา
เล่ม ๗๖/ตอนที่ ๖๐/หน้า ๑๔๙/๙ มิถุนายน ๒๕๐๒